**HRVATSKA TURISTIČKA ZAJEDNICA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**POSLOVNIK O RADU**

**NADZORNOG ODBORA**

**HRVATSKE TURISTIČKE ZAJEDNICE**

**Zagreb, ožujak 2012. godine**

**S A D R Ž A J**

**I. OSNOVNE ODREDBE ………….…………………………………………….3**

**II. MANDAT I SASTAV NADZORNOG ODBORA ………….……………….3**

**III. NADLEŽNOST I ODGOVORNOST NADZORNOG ODBORA …………..4**

**IV. ODLUČIVANJE U NADZORNOM ODBORU ……………………………….5**

**V. PRAVA I OBVEZE ČLANOVA NADZORNOG ODBORA …………………5**

**VI. PRAVA I DUŽNOSTI PREDSJEDNIKA NADZORNOG ODBORA ………6**

**VII. SAZIVANJE SJEDNICE ……………………………………………………….6**

**VIII. TIJEK SJEDNICE ……………………………………………………………..7**

**IX. ZAPISNIK …………………………………………………………………….8**

**X. USTROJSTVO STRUČNIH TIJELA NADZORNOG ODBORA ……….9**

**XI. JAVNOST RADA I POSLOVNA TAJNA …………………………………9**

**XII. PRIJELAZNE I ZAVRŠNE ODREDBE …………………………………10**

Na osnovu članka 29. Statuta Hrvatske turističke zajednice (u daljnjem tekstu: Statut), a u svezi članka 65. Statuta, Nadzorni odbor Hrvatske turističke zajednice na sjednici održanoj dana 28. ožujka 2012. godine donio je

**POSLOVNIK**

**O RADU NADZORNOG ODBORA**

**HRVATSKE TURISTIČKE ZAJEDNICE**

**I. OSNOVNE ODREDBE**

**Članak 1.**

Poslovnikom o radu Nadzornog odbora Hrvatske turističke zajednice (u daljnjem tekstu: Nadzorni odbor) određuje se način rada i odlučivanja Nadzornog odbora, sazivanje sjednica, tijek sjednica, ustrojstvo pomoćnih tijela Nadzornog odbora, javnost sjednica, te druga pitanja bitna za rad i funkcioniranje Nadzornog odbora u skladu s odredbama Statuta i Zakona o turističkim zajednicama i promicanju hrvatskog turizma (u daljnjem tekstu: Zakon), te drugih pozitivnih zakonskih propisa.

**Članak 2.**

Odredbe ovog Poslovnika u pogledu načina rada primjenjuju se i na rad stalnih i povremenih stručnih tijela osnovanih od strane Nadzornog odbora.

**II. MANDAT I SASTAV NADZORNOG ODBORA**

**Članak 3.**

Mandat članova Nadzornog odbora je 4 godine.

Mandat člana Nadzornog odbora može prestati i prije isteka vremena na koje je izabran, i to:

* članu kojeg je birao Sabor ako ga razriješi Sabor,
* članu koji je delegiran ako ga opozove Odbor za turizam i ministarstvo nadležno za poslove turizma,
* ako podnese ostavku.

Člana Nadzornog odbora iz stavka 2. alineje 1. ovoga članka Sabor može razriješiti ako ne obavlja svoje dužnosti sukladno odredbama Zakona i Statuta te ako ne provodi odluke Sabora i Nadzornog odbora.

U slučaju iz stavka 2. ovoga članka, nadležno tijelo (Sabor, Odbor za turizam ili ministarstvo nadležno za poslove turizma) bira odnosno delegira novog člana Nadzornog odbora na vrijeme do isteka mandata na koji je izabran odnosno delegiran prethodnik.

**Članak 4.**

Nadzorni odbor Hrvatske turističke zajednice ima pet članova, od kojih tri člana bira Sabor Hrvatske turističke zajednice iz redova članova Hrvatske turističke zajednice, a po jednog člana delegiraju Odbor za turizam Hrvatskoga sabora i ministarstvo nadležno za poslove turizma.

Član nadzornog odbora ne može biti članom drugih tijela Hrvatske turističke zajednice.

**Članak 5.**

Predsjednika i zamjenika predsjednika Nadzornog odbora bira Nadzorni odbor iz reda svojih članova.

**III. NADLEŽNOST I ODGOVORNOST NADZORNOG ODBORA**

**Članak 6.**

Nadzorni odbor je nadzorno tijelo Sabora.

Nadzorni odbor nadzire:

1. vođenje poslova Hrvatske turističke zajednice,

2. materijalno i financijsko poslovanje i raspolaganje sredstvima Hrvatske turističke zajednice,

3. izvršenje i provedbu programa rada i financijskog plana Hrvatske turističke zajednice.

**Članak 7.**

Nadzorni odbor provodi nadzor najmanje dva puta godišnje.

O obavljenom nadzoru Nadzorni odbor Hrvatske turističke zajednice podnosi pisano izvješće na usvajanje Saboru i Turističkom vijeću Hrvatske turističke zajednice. Sabor Hrvatske turističke zajednice pisano izvješće o obavljenom nadzoru dostavlja Hrvatskom saboru.

U svom izvješću, Nadzorni odbor dužan je posebno navesti: djeluje li Hrvatska turistička zajednica u skladu sa zakonima i aktima Hrvatske turističke zajednice te odlukama Sabora i Turističkog vijeća, jesu li godišnja i druga financijska izvješća sastavljena u skladu sa stanjem u poslovnim knjigama Hrvatske turističke zajednice i pokazuju li ispravno stanje, ocjenu o poslovanju i vođenju poslova, da li se program rada i financijski plan izvršavaju i provode i u kojoj mjeri, te mišljenje i savjete o mogućnosti poboljšanja njihove provedbe.

Osim redovnog provođenja nadzora najmanje dva puta godišnje, Nadzorni odbor dužan je provesti nadzor i podnijeti izvješće o obavljenom nadzoru na zahtjev Turističkog vijeća i Sabora Hrvatske turističke zajednice.

**IV. ODLUČIVANJE U NADZORNOM ODBORU**

**Članak 8.**

Nadzorni odbor može pravovaljano odlučivati ako je na sjednici nazočno više od polovice ukupnog broja članova Nadzornog odbora.

Nadzorni odbor donosi odluke većinom glasova nazočnih članova javnim izjašnjavanjem.

Svaki član Nadzornog odbora ima jedan glas.

**V. PRAVA I OBVEZE ČLANOVA NADZORNOG ODBORA**

**Članak 9.**

Svaki član Nadzornog odbora ima pravo:

1. zahtijevati i dobiti izvješća, analize i druge materijale koji su mu potrebni za njegov rad,
2. zahtijevati da se sazove sjednica Nadzornog odbora kada to zatraži najmanje 2/5 članova, te uz uvjete određene ovim Poslovnikom, sazvati sjednicu Nadzornog odbora,
3. predlagati da se pojedina pitanja unesu u dnevni red sjednice Nadzornog odbora,
4. sudjelovati u raspravi i odlučivanju na sjednicama Nadzornog odbora,
5. druga prava određena ovim Poslovnikom, Statutom i Zakonom

**Članak 10.**

Član Nadzornog odbora dužan je redovito biti nazočan sjednicama Nadzornog odbora, a u slučaju svoje opravdane spriječenosti dužan je pravodobno izvijestiti predsjednika Nadzornog odbora, te je dužan savjesno obavljati zadaće koje mu povjeri Nadzorni odbor.

**Članak 11.**

Član Nadzornog odbora dužan je obavljati povjerene mu zadaće pozornošću urednog i savjesnog gospodarstvenika, te čuvati poslovnu tajnu.

**VI. PRAVA I DUŽNOSTI PREDSJEDNIKA NADZORNOG ODBORA**

**Članak 12.**

Predsjednik Nadzornog odbora:

* saziva i predsjedava sjednicom Nadzornog odbora,
* otvara sjednicu Nadzornog odbora, utvrđuje potreban broj nazočnih članova Nadzornog odbora radi pravovaljanog odlučivanja,
* predlaže dnevni red sjednice i vodi brigu da se sjednica odvija po prihvaćenom dnevnom redu,
* vodi brigu o održavanju reda na sjednici,
* može udaljiti sa sjednice svaku osobu koja narušava red na sjednici,
* vodi brigu o prijedlozima podnesenim u tijeku sjednice,
* utvrđuje formulaciju prijedloga i stavlja ga na glasovanje,
* utvrđuje i objavljuje rezultat glasovanja,
* brine se da se u radu sjednice poštuju odredbe Zakona i općih akata,
* potpisuje akte koji se donose na sjednici.

**Članak 13.**

Izjave volje Nadzornog odbora, u ime Nadzornog odbora daje predsjednik, a u slučaju njegove spriječenosti, njegov zamjenik.

**VII. SAZIVANJE SJEDNICE**

**Članak 14.**

Nadzorni odbor radi i odlučuje na sjednicama koje se sazivaju po potrebi, a najmanje dva puta godišnje i kada to zatraži najmanje 2/5 članova Nadzornog odbora.

Obvezno je sazivanje sjednica uvijek kada se radi o provođenju nadzora i podnošenju izvješća po zahtjevu Turističkog vijeća i Sabora.

**Članak 15.**

Ako predsjednik ne sazove sjednicu na traženje 2/5 članova Nadzornog odbora, sjednicu će sazvati najstariji član iz reda članova koji su zatražili sazivanje Nadzornog odbora.

**Članak 16.**

Poziv za sjednicu Nadzornog odbora mora biti upućen najkasnije 5 dana prije dana određenog za održavanje sjednice.

**Članak 17.**

Poziv za sjednicu treba sadržavati oznaku rednog broja sjednice računajući od konstituiranja Nadzornog odbora, mjesto i vrijeme održavanja sjednice, te predloženi dnevni red.

Uz poziv za sjednicu prilaže se zapisnik prethodne sjednice i materijali za pojedine točke predloženog dnevnog reda.

Poziv i materijali za sjednicu upućuju se članovima Nadzornog odbora preporučenom pošiljkom ili na drugi siguran način, uz potvrdu primitka.

**Članak 18.**

Poziv na sjednicu dostavlja se i osobama koje trebaju iznijeti potrebna obrazloženja po dnevnom redu.

Predsjednik Nadzornog odbora određuje koga treba pozvati na sjednicu Nadzornog odbora.

**VIII. TIJEK SJEDNICE**

**Članak 19.**

Sjednicu Nadzornog odbora otvara Predsjednik i utvrđuje je li na sjednici nazočan potreban broj članova Nadzornog odbora.

**Članak 20.**

Predsjednik podnosi članovima Nadzornog odbora prijedlog dnevnog reda na razmatranje.

Svaki član Nadzornog odbora ima pravo predložiti da se predloženi dnevni red izmjeni ili dopuni.

Odluku o utvrđivanju dnevnog reda donose članovi Nadzornog odbora većinom glasova nazočnih članova Nadzornog odbora.

Nakon utvrđivanja dnevnog reda prelazi se na raspravu i odlučivanje o pojedinim točkama dnevnog reda i to redom kojim su utvrđene u prihvaćenom dnevnom redu.

**Članak 21.**

Ako za rješavanje pojedinog pitanja na dnevnom redu ima više prijedloga, predsjednik iznosi na glasovanje pojedine prijedloge onim redom kako su podneseni.

**Članak 22.**

Predsjednik formulira prijedlog i stavlja ga na glasovanje.

Po završenom glasovanju, predsjednik utvrđuje i objavljuje rezultate glasovanja.

Na osnovu rezultata glasovanja, predsjednik objavljuje da je prijedlog o kojem se glasovalo prihvaćen ili odbijen.

Prihvaćen je prijedlog za kojeg je glasovala većina od nazočnih članova Nadzornog odbora.

**IX. ZAPISNIK**

**Članak 23.**

O radu na sjednici Nadzornog odbora vodi se zapisnik.

Zapisnik mora sadržavati osnovne podatke o radu sjednice, a osobito:

* redni broj sjednice,
* datum i mjesto gdje se održava sjednica,
* vrijeme početka sjednice,
* imena, prezimena i broj nazočnih i izočnih članova Nadzornog odbora kao i ime i prezime predsjednika odnosno osobe koja predsjedava sjednicom i imena i prezimena drugih osoba koje su nazočne sjednici,
* utvrđenje kvoruma,
* odluka o usvajanju zapisnika s prethodne sjednice,
* predložen i usvojen dnevni red,
* imena i prezimena izvjestitelja o pojedinim pitanjima i kratkim sadržajem izvještaja odnosno pitanja o kojima se raspravlja,
* rezultate glasovanja o pojedinim pitanjima,
* zaključke odnosno odluke donesene o pojedinim pitanjima,
* naznaku vremena kada je sjednica završena odnosno prekinuta,
* u slučaju prekida, naznaku kada je sjednica ponovno nastavljena,
* druga bitna događanja sa sjednice.

Zapisnik vodi osoba koju odredi predsjednik Nadzornog odbora.

Zapisnik potpisuje predsjednik odnosno osoba koja je predsjedavala sjednici i zapisničar.

**Članak 24.**

Zapisnik prethodne sjednice dostavlja se članovima Nadzornog odbora uz materijale za iduću sjednicu ili ranije.

Iduća sjednica započinje prihvaćanjem zapisnika prethodne sjednice.

Svaki član Nadzornog odbora ima pravo zatražiti da se zapisnik s prethodne sjednice ispravi ili dopuni. Odluku o tome donosi Nadzorni odbor većinom glasova nazočnih članova.

**Članak 25.**

Zapisnici Nadzornog odbora čuvaju se pod ključem.

**X. USTROJSTVO STRUČNIH TIJELA NADZORNOG ODBORA**

**Članak 26.**

Za izvršenje svojih poslova Nadzorni odbor može osnivati stalna i povremena stručna tijela te koristiti usluge specijaliziranih pravnih osoba i stručnjaka.

Aktom o osnivanju tijela iz stavka 1. ovog članka određuje se njihov sastav, djelokrug i druga pitanja u svezi njihova rada.

Tijela iz stavka 1. ovog članka nemaju pravo odlučivanja.

**XI. JAVNOST RADA I POSLOVNA TAJNA**

**Članak 27.**

Javnost rada Nadzornog odbora osigurava se i ostvaruje dostavom članovima pisanih materijala, putem sjednica i redovnih izvješća Saboru Hrvatske turističke zajednice i Turističkom vijeću.

**Članak 28.**

Članovi Nadzornog odbora dužni su kao poslovnu tajnu čuvati sve podatke koji čine poslovnu tajnu, a koji im postanu dostupnima tijekom i u svezi obavljanja njihove funkcije. Osobe koje su po pozivu nazočne sjednicama Nadzornog odbora ili njegovih komisija imaju se izričito obvezati na čuvanje tajne.

Poslovnom tajnom u smislu odredbe stavka 1. ovog članka smatraju se svi oni podaci koje je takvima označila osoba koja ih priopćava i kod kojih se, uz primjenu pozornosti dobrog gospodarstvenika ne može isključiti opasnost da bi njihovom objavom bili ugroženi interesi Hrvatske turističke zajednice. Poslovnom tajnom u smislu odredbe stavka 1. ovog članka, smatra se i svaka činjenica koja je u izravnoj ili neizravnoj vezi s poslovanjem Hrvatske turističke zajednice, a inače je poznata samo ograničenom broju osoba i za koju bi se pozornošću dobrog gospodarstvenika imalo zaključiti da je njeno držanje u tajnosti potrebno ili korisno za Hrvatsku turističku zajednicu.

**Članak 29.**

Predsjednik Hrvatske turističke zajednice i direktor Glavnog ureda će donijeti odluke u kojima će utvrditi koji se podaci i isprave smatraju poslovnom tajnom, kojim osobama ti podaci mogu biti dostupni, te koje su osobe ovlaštene da barataju tim podacima.

**XII. PRIJELAZNE I ZAVRŠNE ODREDBE**

**Članak 30.**

Ovaj poslovnik donosi Nadzorni odbor većinom glasova ukupnog broja članova.

Izmjene i dopune Poslovnika donose se na isti način kao i Poslovnik.

Za tumačenje odredbi ovog Poslovnika nadležan je Nadzorni odbor.

 **Članak 31.**

Ovaj poslovnik stupa na snagu i primjenjuje se danom donošenja na sjednici Nadzornog odbora.

Onaj tekst koji je valjano usvojen na sjednici Nadzornog odbora i koji je potpisao predsjednik, smatra se izvornikom Poslovnika.

  **PREDSJEDNIK**

**Nadzornog odbora**